Bjarnheiður Hallsdóttir, formaður Samtaka ferðaþjónustunnar, segir að það myndi hafa svakalegar afleiðingar fyrir greinina ef Ísland yrði rautt á litakóðunarkorti Sóttvarnastofnunar Evrópu. Hún segir nýjar sóttvarnatakmarkanir vægari en samtökin hafi búist við.
Auðvitað eru allar takmarkanir hamlandi að einhverju leyti en þær eru svona mildari en við áttum kannski von á. Þannig að heildaráhrif á ferðaþjónustu tel ég að verði ekki mikil þó vissulega verði einhver áhrif núna af samkomutakmörkunum varðandi hátíðarhöld um verslunarmannahelgina sem vissulega hafa áhrif á rekstur einhverra fyrirtækja.
Bjarnheiður býst ekki við að auknar takmarkanir í veitinga- og skemmtistaðarekstri hafi mikil áhrif á ákvarðanir ferðamanna um að koma hingað til lands. Auknar landamæratakmarkanir myndu hins vegar gera það, það væri til að mynda mjög alvarlegt mál ef skylda ætti alla komufarþega í sóttkví.
Það myndi einfaldlega leiða til þess að ferðaþjónustan myndi leggjast af, alþjóðleg ferðaþjónusta, þannig að það myndi hafa gríðarlega alvarlegar afleiðingar. Aðalmálið núna er í rauninni hvað þetta varðar að halda landinu grænu þannig að við verðum ekki rauð og þar verður þjóðin að leggjast á eitt við að halda niðri smitum til þess að það gerist ekki því það myndi hafa svakalegar afleiðingar fyrir ferðaþjónustuna og þjóðarbúið í heild sinni eins og allir vita.
Formaður Samtaka ferðaþjónustunnar segir nýjar sóttvarnatakmarkanir vægari en hún hafi gert ráð fyrir. Nú skipti mestu máli að Ísland verði áfram grænt á litakóðunarkerfi Sóttvarnastofnunar Evrópu.